માંગરોળ, માંડવી, નેત્રંગ, ઉમરપાડા તાલુકાઓ ગુજરાતની સૌથી મોટી બે નદીઓ અને સૌથી મોટા ત્રણ ડેમની વચ્ચેના વિસ્તારમાં આવેલા છે. એક તરફે વહેતી નર્મદાનાં નીર હજારો કિલોમીટરની નહેરો દ્વારા સૌરાષ્ટ્ર-કચ્છથી પણ આગળ પહોંચ્યાના દાવા વચ્ચે કરજણ અને ઉકાઈ ડેમ આસપાસના ૩૫ કિલોમીટરમાં આવેલાં ૧૭૦ ગામડાંમાં વસતાં આદિવાસીઓને પિયત અને પીવાનું પાણી પહોંચાડી શકાયું નથી. આ ચાર તાલુકાઓમાં આંબલી, પિંગત, ભાંગોરિયા જેવા કુલ ૧૧ ડેમ આવેલા છે. જોકે આ ડેમોના કેચમેન્ટ એરિયા અને પાણીની આવક માટેના રિસોર્સીસ ઓછા હોવાથી આ વિસ્તારોમાં પાણીની સતત અછત રહે છે.